Broj: 711-I-1145-M-72/21-02-11

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnice Kristine Perić, zamjenice gradonačelnika Grada Knina,** za davanjem mišljenja Povjerenstva, na 132. sjednici, održanoj dana 25. lipnja 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a dužnosnica Kristina Perić, zamjenica gradonačelnika Grada Knina, može istovremeno uz obnašanje navedene dužnosti biti članica Upravnog vijeća ustanove OPĆA BOLNICA ŠIBENSKO-KNINSKE ŽUPANIJE, s obzirom da je navedena ustanova utvrđena kao ustanova od posebnog državnog interesa i posebnog interesa za Šibensko-kninsku županiju, te članica Upravnog vijeća ustanove OPĆA I VETERANSKA BOLNICA "HRVATSKI PONOS" KNIN, s obzirom da je navedena ustanova utvrđena kao ustanova od posebnog državnog interesa i posebnog interesa za Šibensko-kninsku županiju, bez prava na naknadu, osim prava na naknadu putnih i drugih opravdanih troškova te pod uvjetom da već nije članica u druga dva upravna vijeća ustanova ili nadzorna odbora izvanproračunskih fondova.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Perić, zamjenica gradonačelnika Grada Knina. U knjigama ulazne pošte zahtjev je zaprimljen 21. lipnja 2021.g., pod poslovnim brojem: 711-U-2741-M-72/21-01-2, povodom kojeg je otvoren predmet broj M-72/21.

Člankom 3. stavkom 1. točkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Kristina Perić obnaša dužnost zamjenice gradonačelnika Grad Knina od 4. lipnja 2021.g. te da je istu dužnost obnašala i u ranijem mandatu 2017.-2021. Stoga je i Kristina Perić, povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako trenutno obnaša dužnost zamjenice gradonačelnika Grada Knina te ju zanima može li, obzirom na dužnost koju obnaša, biti članica upravnog vijeća bolnice koja je u nadležnosti Županije, bez naknade za tu funkciju. Dužnosnica je telefonski kontaktirana te je navela kako se radi o članstvu u upravnom vijeću dviju ustanova i to OPĆA BOLNICA ŠIBENSKO-KNINSKE ŽUPANIJE i OPĆA I VETERANSKA BOLNICA "HRVATSKI PONOS" KNIN.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u izvadak iz sudskog registra Trgovačkog suda u Zadru - stalna služba u Šibeniku Povjerenstvo je utvrdilo da je pod matičnim brojem subjekta 060162991, OIB: 03861060066 upisana ustanova OPĆA BOLNICA ŠIBENSKO-KNINSKE ŽUPANIJE. Kao jedini osnivač navedene ustanove upisana je Šibensko-kninska županija, a kao osoba ovlaštena za zastupanje upisana je Sanja Jakelić, zastupnik - ravnatelj, zastupa ustanovu samostalno i pojedinačno.

Uvidom u izvadak iz sudskog registra Trgovačkog suda u Zadru - stalna služba u Šibeniku Povjerenstvo je utvrdilo da je pod matičnim brojem subjekta 100013069, OIB: 70948165237 upisana ustanova OPĆA I VETERANSKA BOLNICA "HRVATSKI PONOS" KNIN. Kao jedini osnivač navedene ustanove upisana je Šibensko-kninska županija, a kao osoba ovlaštena za zastupanje upisana je Tatijana Šipalo Lilić, zastupnik - ravnatelj, zastupa ustanovu samostalno i pojedinačno.

Odlukom o popisu pravnih osoba od posebnog državnog interesa od 15.12.2010., Odlukom o izmjenama i dopunama Odluke o popisu pravnih osoba od posebnog državnog interesa od 31.1.2014., Odlukom o izmjenama i dopunama Odluke o popisu pravnih osoba do posebnog interesa od 15.5.2015. i Odlukom o dopuni Odluke o popisu pravnih osoba od posebnog državnog interesa od 25.9.2015., objavljenim u "Narodne novine" br. 144/10. - na snazi od 22.12.2010., "Narodne novine", br. 16/14. - na snazi od 24.7.2014., "Narodne novine" br. 55/15. - na snazi od 23.5.2015. i "Narodne novine" br. 105/15. - na snazi od 10.10.2015., ustanova OPĆA BOLNICA ŠIBENSKO-KNINSKE ŽUPANIJE proglašena je pravnom osobom od posebnog interesa za Republiku Hrvatsku.

Odlukom o utvrđivanju pravnih osoba od posebnog interesa za Šibensko-kninsku županiju od 12.12.2013., objavljenom u Službenom vjesniku Šibensko-kninske županije br. 12/13. - na snazi od 28.12.2013., ustanova OPĆA BOLNICA ŠIBENSKO-KNINSKE ŽUPANIJE proglašena je pravnom osobom od posebnog interesa za navedenu Županiju.

Nadalje, Odlukom o popisu pravnih osoba od posebnog državnog interesa od 15.12.2010., Odlukom o izmjenama i dopunama Odluke o popisu pravnih osoba od posebnog državnog interesa od 31.1.2014., Odlukom o izmjenama i dopunama Odluke o popisu pravnih osoba do posebnog interesa od 15.5.2015. i Odlukom o dopuni Odluke o popisu pravnih osoba od posebnog državnog interesa od 25.9.2015., objavljenim u "Narodne novine" br. 144/10. - na snazi od 22.12.2010., "Narodne novine", br. 16/14. - na snazi od 24.7.2014., "Narodne novine" br. 55/15. - na snazi od 23.5.2015. i "Narodne novine" br. 105/15. - na snazi od 10.10.2015. ustanova OPĆA I VETERANSKA BOLNICA "HRVATSKI PONOS" KNIN proglašena je pravnom osobom od posebnog interesa za Republiku Hrvatsku.

Odlukom o utvrđivanju pravnih osoba od posebnog interesa za Šibensko-kninsku županiju od 12.12.2013., objavljenom u Službenom vjesniku Šibensko-kninske županije br. 12/13. - na snazi od 28.12.2013., ustanova OPĆA I VETERANSKA BOLNICA "HRVATSKI PONOS" KNIN proglašena je pravnom osobom od posebnog interesa za navedenu Županiju.

S obzirom da su ustanove OPĆA BOLNICA ŠIBENSKO-KNINSKE ŽUPANIJE i OPĆA I VETERANSKA BOLNICA "HRVATSKI PONOS" KNIN proglašene ustanovama od posebnog državnog interesa te od posebnog interesa za Šibensko-kninsku županiju, sukladno članku 14. stavku 2. ZSSI-a, nema zapreke da dužnosnica Kristina Perić istovremeno uz obnašanje dužnosti zamjenice gradonačelnika Grada Knina bude članica Upravnih vijeća navedenih ustanove, pod uvjetom da već nije član u druga dva upravna vijeća ustanova ili nadzorna odbora izvanproračunskih fondova. Za članstvo u upravnim vijećima navedenih ustanova dužnosnica nema pravo na naknadu, osim prava na naknadu putnih i drugih opravdanih troškova.

Upućuje se dužnosnica da članstvo u Upravnim vijećima predmetnih ustanova prijavi u obrascu Izvješća o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima, udrugama i organizacijama“.

Slijedom navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnica Kristina Perić, elektroničkom dostavom
2. Objava na internetskoj stranici Povjerenstva
3. Pismohrana